CELEX: 62016TN0733
Language: el
Date: 2016-10-18 00:00:00
Title: Υπόθεση T-733/16: Προσφυγή της 18ης Οκτωβρίου 2016 — Banque Postale κατά ΕΚΤ

5.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 454/32
            
         
      Προσφυγή της 18ης Οκτωβρίου 2016 — Banque Postale κατά ΕΚΤ
      (Υπόθεση T-733/16)
      (2016/C 454/55)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: La Banque Postale (Παρίσι, Γαλλία) (εκπρόσωποι: E. Guillaume και L. Coudray, δικηγόροι)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Κεντρικής Τράπεζας της 24ης Αυγούστου 2016 επί της αιτήσεως την οποία υπέβαλε η La Banque Postale προκειμένου να της επιτραπεί να εξαιρέσει τα ανοίγματα στον δημόσιο τομέα από τον υπολογισμό του δείκτη μόχλευσης σύμφωνα με το άρθρο 429, παράγραφος 14, του κανονισμού (ΕΕ) 575/2013·
               
            
                  —
               
               
                  να καταδικάσει την Ευρωπαϊκή Κεντρική Τράπεζα στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
      
                  1.
               
               
                  Ο πρώτος λόγος αφορά πλάνη περί το δίκαιο στην οποία υπέπεσε η Ευρωπαϊκή Κεντρική Τράπεζα (ΕΚΤ), λόγω του πρόωρου χαρακτήρα της αποφάσεως της 24ης Αυγούστου 2016 επί της αιτήσεως την οποία υπέβαλε η La Banque Postale προκειμένου να της επιτραπεί να εξαιρέσει τα ανοίγματα στον δημόσιο τομέα από τον υπολογισμό του δείκτη μόχλευσης (στο εξής: προσβαλλόμενη απόφαση).
               
            
                  2.
               
               
                  Ο δεύτερος λόγος αφορά την απουσία διακριτικής ευχέρειας της ΕΚΤ κατά την εφαρμογή του άρθρου 429, παράγραφος 14, του κανονισμού (ΕΕ) 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) 648/2012 (ΕΕ 2013, L 176, σ. 1· στο εξής: κανονισμός 575/2013).
               
            
                  3.
               
               
                  Ο τρίτος λόγος αφορά παραβιάσεις του δικαίου τις οποίες διέπραξε η ΕΚΤ εκδίδοντας την προσβαλλόμενη απόφαση, οι οποίες σχετίζονται μεταξύ άλλων με:
                  
                              —
                           
                           
                              την έλλειψη αποτελέσματος μόχλευσης όσον αφορά την κεντρική αποταμίευση της La Banque Postale·
                           
                        
                              —
                           
                           
                              τους φερόμενους κινδύνους μη πληρωμής από το Caisse des dépôts και από το Γαλλικό Δημόσιο·
                           
                        
                              —
                           
                           
                              τους φερόμενους επιχειρησιακούς κινδύνους σχετικά με τη συγκέντρωση της κεντρικής αποταμιεύσεως της La Banque Postale.